Birah hitam

Birah hitam, birah kilang, birah kijang, keladi cali,  keladi cantik, keladi hitam, keladi rimau,  keladi ular, keladi candik atau keladi muka rusa, dengan nama saintifik Alocasia longiloba (sin. A. denudata) ialah spesies tumbuhan dalam keluarga talas-talasan, Araceae. Spesies ini ditemukan di kawasan meliputi selatan Yunnan dan Guangdong hingga ke barat dan tengah Malesia.

Penerangan 

Tumbuhan herba dengan ketinggian sekitar 150 cm ini mempunyai rimpang atau umbi yang terbenam dalam tanah, dan akar yang berselirat. Tangkai daunnya sepanjang 30-120 cm tumbuh menegak, licin berdebu, berkeratan rentas bulat dan berwarna ungu keperangan hingga ke hijau gelap. Tangkai daun tersebut bersambung di celah belahan atas daun dengan lai daun berukuran 27–85 x 14–40cm; berwarna hijau cerah tersusun semacam pola tulang ikan. Daunnya pula berbentuk anak panah tajam dengan warna hijau gelap di bahagian bawah dan bercabang tumpul di atas. 

Perbungaannya pula muncul di atas tangkai bunga sepanjang 8-18 cm. Seludangnya mempunyai panjang sekitar 7-15 cm, berwarna hijau pucat dan berbentuk perahu. Tongkolnya yang bersaiz lebih pendek tersembunyi di dalam seludang, berbentuk runcing; pistilnya berwarna hijau manakala stigma pula berwarna putih pucat. Buah yang telah ranum berwarna merah jingga dan berukuran sekitar 1.5 × 0.75 cm. Buah ini sering menjadi makanan burung dan benihnya dipencarkan ke tempat baru untuk hidup.

Birah ini sesuai ditanam untuk tujuan lanskap dan hiasan laman. Birah hitam adalah jenis tumbuhan yang hidup di kawasan redup, meminati tanah yang subur dan memerlukan banyak air.

Lihat juga 
 Birah badak
 Birah hijau
 Birah kelawar
 Birah keris hitam
 Birah negeri

Rujukan 

Araceae
Alocasia

Pautan luar
 Profil spesies di Sistem Maklumat Biokepelbagaian Malaysia
 Profil spesies di Flora and Fauna Web Lembaga Taman Negara Singapura